pythainlp/thaigov-v2-corpus-22032023 huggingface dataset:
วันพุธที่ 1 กันยายน 2564
สธ.เผยรักษาผู้ป่วยโควิด 19 หายแล้วล้านกว่าราย
กระทรวงสาธารณสุขเผยรักษาผู้ป่วยโควิด 19 หายแล้วล้านกว่ารายจำนวนผู้หายป่วยรายวันมีมากกว่าผู้ติดเชื้อรายใหม่ซึ่งมีแนวโน้มลดลง และประชาชนคงป้องกันตัวเองขั้นสูงสุดตามมาตรการ Universal Prevention เพื่อกลับไปใช้ชีวิตปกติตามวิถีใหม่ที่ปลอดภัยโดยเร็ว
วันนี้ (1 กันยายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่าสถานการณ์โรคโควิด 19 ในช่วง 2 สัปดาห์ที่ผ่านมามีแนวโน้มดีขึ้น มีจำนวนผู้หายป่วยรายวันมากกว่าผู้ติดเชื้อรายใหม่ซึ่งมีแนวโน้มลดลง และจำนวนผู้ป่วยที่เข้ารักษาในโรงพยาบาลลดลงชัดเจน เช่นโรงพยาบาลสนามบุษราคัมจากเคยมีผู้ป่วยมากกว่า3,500 คน ลดเหลือ 1,500 คน ศูนย์นิมิบุตรมีผู้ป่วยรอส่งต่อเหลือไม่ถึง 70 คนภาพรวมมีผู้ป่วยที่รักษาหายสะสมแล้ว 1,040,768 ราย จากผู้ติดเชื้อทั้งหมด 1,219,531 ราย วันนี้ มีผู้ที่หายป่วย 18,996 รายติดเชื้อรายใหม่ 14,802 ราย
นายแพทย์เกียรติภูมิ กล่าวต่อว่า ในวันนี้เป็นวันแรกที่รัฐบาลอนุญาตให้กิจการ กิจกรรม บางประเภทสามารถเปิดบริการได้ภายใต้มาตรการที่รัฐกำหนด และหลักการCOVID-Free Setting ในพื้นที่สีแดงเข้มเช่น ร้านอาหาร ห้างสรรพสินค้า ขนส่งสาธารณะ เป็นต้น เพื่อให้เศรษฐกิจประเทศสามารถเดินหน้าต่อได้และผ่อนคลายการใช้ชีวิตให้กับประชาชน โดยยังต้องป้องกันตนเองขั้นสูงสุด คิดเสมอว่าคนรอบข้างมีความเสี่ยงหรือติดเชื้อ ให้ปฏิบัติตัวตามมาตรการ Universal Prevention คือ ออกจากบ้านเมื่อจำเป็น /เว้นระยะห่างจากคนอื่น /สวมหน้ากากอนามัยตลอดเวลา /ล้างมือบ่อย ๆ /หลีกเลี่ยงการใช้มือสัมผัส หน้ากากอนามัย /เลี่ยงการออกนอกบ้านเว้นแต่จำเป็น /ทำความสะอาดและฆ่าเชื้อพื้นผิวที่ถูกสัมผัสบ่อยๆ /แยกของใช้ส่วนตัวทุกชนิด /เลือกทานอาหารที่ร้อนหรือปรุงสุกใหม่ /และหากสงสัยว่ามีความเสี่ยง ควรรับการตรวจด้วย ATK อย่างไรก็ตามยังคงเฝ้าระวังสถานการณ์หลังผ่อนคลายใน 2 สัปดาห์อย่างใกล้ชิด หากดีขึ้นรัฐบาลจะพิจารณาเปิดกิจการ กิจกรรมเพื่อให้ประชาชนกลับมาใช้ชีวิตได้ใกล้เคียงปกติได้ต่อไป นอกจากนี้ขอให้ประชาชนเข้ารับการฉีดวัคซีนตามกำหนดนัดหมายเพื่อสร้างภูมิคุ้มกันให้กับตัวเอง และหากป่วยจะช่วยลดอาการรุนแรงและการเสียชีวิตได้
ส่วนภาพรวมการฉีดวัคซีนของประเทศไทย ถึงวันที่ 31 สิงหาคม 2564 มีผู้ได้รับวัคซีนสะสมแล้ว32,600,001 โดส ถือว่าฉีดได้เกินเป้าหมาย เป็นเข็มที่ 1 จำนวน 23,975,098 ราย เข็มที่ 2 จำนวน 8,212,750 รายเข็มที่ 3 สำหรับบุคลากรการแพทย์และเจ้าหน้าที่ด่านหน้าที่ต้องสัมผัสผู้ป่วย 592,153 ราย
*********************************** 1 กันยายน 2564
วันพุธที่ 1 มิถุนายน 2565
รมต. อนุชา ย้ำ ตั้งแต่ 2 มิย. ซื้อสลาก 80 บาทได้บนแอปเป๋าตัง เผยเดือนกรกฎาคมนี้  มีจุดจำหน่ายโครงการสลาก 80 ครบทุกจังหวัดทั่วประเทศ
รมต. อนุชา ย้ำ ตั้งแต่ 2 มิย. ซื้อสลาก 80 บาทได้บนแอปเป๋าตัง เผยเดือนกรกฎาคมนี้  มีจุดจำหน่ายโครงการสลาก 80 ครบทุกจังหวัดทั่วประเทศ
วันนี้ (1 มิถุนายน 2565) เวลา 13.30 น. ณ ห้องประชุมอเนกประสงค์ชั้น 3 อาคารออกรางวัล สำนักงานสลากกินแบ่งรัฐบาล นายอนุชา นาคาศัย รัฐมนตรีประจำสำนักนายกรัฐมนตรี ประธานคณะกรรมการแก้ไขปัญหาผู้ที่ได้รับความเดือดร้อนจากการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล แถลงต่อผู้สื่อข่าวถึงความคืบหน้ามาตรการแก้ไขปัญหาสลากเกินราคาว่า การดำเนินมาตรการต่างๆ คืบหน้าไปมาก โดยโครงการจำหน่ายสลากผ่านแพลตฟอร์ม “สลากดิจิทัล” มีตัวแทนจำหน่ายสลากดิจิทัล จำนวน 10,258 ราย และในเบื้องต้นจะมีสลากจำนวน 5,279,500 ฉบับ พร้อมที่จะจำหน่ายในวันพรุ่งนี้ ผ่านแอปเป๋าตัง ซึ่งการจำหน่ายสลากดิจิทัล เป็นการจำหน่ายโดยตัวแทนรายย่อย ที่รับสลากจากสำนักงานสลากฯ โดยตรง สลากทุกใบเป็นของตัวแทนรายย่อย ดังนั้น การจำหน่ายสลากดิจิทัล นอกจากประชาชนผู้ซื้อ จะสามารถซื้อสลากได้ในราคาที่กำหนด คือ 80 บาทแล้ว ยังเป็นการช่วยส่งเสริมอาชีพ ส่งเสริมรายได้ ให้กับตัวแทนรายย่อยอีกด้วย ทั้งนี้ เมื่อชำระค่าสลากเรียบร้อยแล้ว กรรมสิทธิ์ในสลากจะตกเป็นของผู้ซื้อ จะไม่สามารถนำไปซื้อ-ขายได้อีก ถือว่ามีความปลอดภัยและเชื่อถือได้ร้อยเปอร์เซ็นต์ ทั้งในเรื่องกรรมสิทธิ์ และเรื่องการรับเงินรางวัล
รัฐมนตรีประจำสำนักนายกรัฐมนตรี กล่าวต่อไปว่า นอกจากการจำหน่ายสลากผ่านแพลตฟอร์มแล้ว ยังมีความคืบหน้า โครงการจุดจำหน่าย "สลาก 80" ซึ่งขณะนี้ เปิดให้บริการแล้ว 362 จุด ใน กทม. ภาคกลาง ภาคตะวันออกเฉียงเหนือ ภาคตะวันออก และได้มีการทำสัญญาตัวแทนจำหน่ายภาคเหนือ และภาคใต้ไปเมื่อสัปดาห์ที่ผ่านมา ดังนั้น ในงวดวันที่ 1 กรกฎาคม 2565 เป็นต้นไป จะมีจุดจำหน่ายสลาก 80 ครบทุกจังหวัด และหลังจากนี้ สำนักงานสลากฯ จะเรียกผู้ขึ้นบัญชีสำรองของแต่ละจังหวัด โดยกำหนดสัดส่วนของจุดจำหน่ายที่เพิ่มเติมในแต่ละจังหวัดตามจำนวนของประชากรในพื้นที่ และให้เพิ่มเติมจุดจำหน่ายในเขต/อำเภอที่มีจำนวนของผู้สมัครที่ได้รับการคัดเลือกลำดับสำรองโดยเรียงลำดับจากมากไปน้อย เพื่อให้มีจุดจำหน่ายสลากครบ 1,000 จุด ทั่วประเทศตามที่สำนักงานสลากฯ ตั้งเป้าหมายไว้
รัฐมนตรีประจำสำนักนายกรัฐมนตรี ยืนยันพร้อมเดินหน้าแก้ไขปัญหาสลากในทุก ๆ ด้าน ให้เกิดผลเป็นรูปธรรมอย่างรวดเร็ว ทั้งการตรวจสอบการเบิกสลาก ณ ที่ทำการไปรษณีย์ทั่วประเทศ เพื่อป้องปรามและสำรวจการจำหน่ายสลากของคนขายจริง รวมถึง การหารือในประเด็นที่เกี่ยวข้อง และแนวทางการดำเนินการเพื่อนำไปสู่การแก้ไขปัญหาทั้งในระยะยาว ตลอดจนการพิจารณาแก้ไขกฎหมาย การปรับปรุงบทลงโทษ การนำมาตรการทางแพ่ง อาญา และกฎหมายอื่นๆ มาประกอบการพิจารณา รวมถึงการศึกษาหาสาเหตุที่แท้จริงของปัญหา เพื่อให้ได้ข้อสรุปมาประกอบการแก้ไขปัญหาสลากเกินราคา ร่วมกับมาตรการต่างๆ ของสำนักงานสลากฯ ต่อไป
...............................
วันพุธที่ 24 พฤศจิกายน 2564
สุดปัง! ยอด “เราเที่ยวด้วยกัน เฟส 3” 1 เดือน เงินสะพัด 5,000 ลบ. เล็งเปิดพื้นที่นำร่องท่องเที่ยวเพิ่ม รวม 45 จว.
....
นายธนกร วังบุญคงชนะ โฆษกรัฐบาล เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม ปลื้มผลตอบรับหลังเปิดประเทศตั้งแต่วันที่ 1 พ.ย. เป็นต้นมา ทั้งจากนักท่องเที่ยวชาวไทยและต่างชาติ โดยเฉพาะโครงการ “เราเที่ยวด้วยกัน เฟส 3” ที่มีเม็ดเงินเข้าสู่ภาคการท่องเที่ยวแล้วกว่า 5,186.1 ล้านบาท
.
ขณะที่มีนักท่องเที่ยวต่างชาติเดินทางเข้าไทยแล้ว 85,608 คน (1 – 21 พ.ย. 64) ทั้งจากเยอรมนี สหรัฐอเมริกา สหราชอาณาจักร รัสเซีย ฝรั่งเศส ฯลฯ และมีจำนวนผู้ยื่นขอลงทะเบียน Thailand Pass สะสมแล้ว 239,115 คน สะท้อนความเชื่อมั่นของนักท่องเที่ยว
.
และในช่วงปลายปี 64 – ต้นปี 65 รัฐบาลเตรียมขยายพื้นที่นำร่องเที่ยว (พื้นที่สีฟ้า) เพิ่มเติม รวมเป็น 45 จังหวัด ซึ่งต้องพิจารณาจากความพร้อมของจังหวัด เช่น ยอดการฉีดวัคซีน และความสมัครใจของประชาชนในพื้นที่เป็นหลัก
#ไทยคู่ฟ้า#ร่วมต้านโควิด19
-------------------
วันอังคารที่ 10 พฤษภาคม 2565
กสร. จัดงาน 10 พฤษภาคม วันความปลอดภัยในการทำงานแห่งชาติ 2565 ปลุกจิตสำนึกให้ทุกภาคส่วนตระหนักถึงการป้องกันอันตรายจากการทำงาน
กรมสวัสดิการและคุ้มครองแรงงานจัดงาน “วันความปลอดภัยในการทำงานแห่งชาติ” ประจำปี 2565 เพื่อให้ทุกภาคส่วนเกิดความตระหนักรู้และปลุกจิตสำนึกที่ดีในการป้องกันอุบัติเหตุและโรคจากการทำงาน พร้อมเชิญชวน นายจ้าง ลูกจ้าง ร่วมแคมเปญ SAFE LIFE ป้องกันอุบัติเหตุที
วันนี้ (10 พฤษภาคม 2565) เวลา 09.00 น.นายสมพจน์ กวางแก้ว รองอธิบดีกรมสวัสดิการและคุ้มครองแรงงาน (กสร.)กล่าวในโอกาสเป็นประธานในพิธีเปิดงาน 10 พฤษภาคม วันความปลอดภัยในการทำงานแห่งชาติ ประจำปี 2565 ณ ห้องประชุมใหญ่ ชั้น 4 อาคารกรมสวัสดิการและคุ้มครองแรงงาน (ส่วนแยกตลิ่งชัน) ว่า การจัดงานในวันนี้ สืบเนื่องจากเมื่อวันที่ 10 พฤษภาคม 2536 ได้เกิดเหตุการณ์ไฟไหม้รุนแรง ทำให้มีผู้เสียชีวิตและบาดเจ็บจำนวนมาก เพื่อรำลึกถึงเหตุการณ์โศกนาฏกรรมที่เกิดขึ้น รวมทั้งรณรงค์ให้ทุกฝ่ายที่เกี่ยวข้องตระหนักถึงความสำคัญของความปลอดภัยในการทำงาน คณะรัฐมนตรีจึงกำหนดให้วันที่ 10 พฤษภาคมของทุกปี เป็น “วันความปลอดภัยในการทำงานแห่งชาติ” กสร. ได้จัดกิจกรรมเนื่องในวันความปลอดภัยในการทำงานแห่งชาติต่อเนื่องเป็นประจำทุกปี เพื่อสร้างการตระหนักรู้ในการป้องกันอันตราย การดูแลความปลอดภัยและสุขภาพอนามัยของผู้ใช้แรงงานในทุกอาชีพ สำหรับในปีนี้ได้จัดแคมเปญ SAFE LIFE ซึ่งเป็นกิจกรรมรณรงค์เพื่อลดสถิติการประสบอันตรายจากการทำงานจากสารเคมี โดยใช้หลัก 3 จ 1 ป ได้แก่ การแจ้ง การจัดเก็บ การจัดการ และการประเมิน รวมถึงการป้องกันอุบัติเหตุที่เกิดจากอัคคีภัยโดยใช้หลัก 3 ต ได้แก่ การติดตั้ง การตรวจสอบ การเตรียมความพร้อม เพื่อให้สถานประกอบกิจการนำไปเป็นแนวทางในการปฏิบัติต่อไป
รองอธิบดี กสร.กล่าวเพิ่มเติมว่า เนื่องในโอกาสเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง มีพระชนมพรรษา 90 พรรษา ในวันที่ 12 สิงหาคม 2565 นี้ กสร. จึงได้จัด โครงการ “จป. ร่วมใจปลูกความดี ขยายพื้นที่สีเขียว เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565” ขึ้น โดยเชิญชวน นายจ้าง ลูกจ้าง น้อมนำพระราชดำริของสมเด็จพระนางเจ้าสิริกิติ์ฯ ร่วมกันปลูกต้นไม้ทั้งภายในและภายนอกสถานประกอบกิจการ เพื่อคุณภาพชีวิตและสิ่งแวดล้อมที่ดี และช่วยแก้ปัญหาสภาพภูมิอากาศของประเทศให้ดีขึ้น
วันพฤหัสบดีที่ 10 มีนาคม 2565
กรมการจัดหางาน ชะลอจัดส่งแรงงานไทยไปรัสเซีย หวั่นได้รับอันตราย
อธิบดีกรมการจัดหางาน ชะลอการจัดส่งแรงงานไทยไปรัสเซียจนกว่าสถานการณ์ความตึงเครียดระหว่างยูเครนและรัสเซียจะคลี่คลาย
นายไพโรจน์ โชติกเสถียร อธิบดีกรมการจัดหางาน เผย เนื่องจากสถานการณ์ความตึงเครียดระหว่างยูเครนและรัสเซียยังคงมีความรุนแรงอย่างต่อเนื่อง และได้มีการประกาศปิดน่านฟ้ารัสเซีย โดยห้ามสายการบินต่างชาติจากสหภาพยุโรป (European Union: EU) และพันธมิตรที่ประกาศคว่ำบาตรรัสเซียบินผ่าน ส่งผลให้สายการบินพันธมิตรตะวันตกมีความจำเป็นต้องเปลี่ยนแปลงเส้นทางการบินมายังเอเชียใหม่ทั้งหมด ทำให้ต้องเพิ่มทั้งเวลาเดินทาง เพิ่มค่าโดยสาร เพิ่มเชื้อเพลิง เพิ่มจุดพักเครื่อง รวมถึงต้องปรับตารางการบิน หากมีแรงงานไทยเดินทางเข้าไปทำงานในรัสเซียขณะนี้ อาจได้รับอันตรายจากสถานการณ์ดังกล่าว รวมทั้งมีค่าใช้จ่ายที่เพิ่มขึ้น จึงให้ชะลอการจัดส่งแรงงานไทยไปทำงานในสหพันธรัฐรัสเซียทุกประเภทการเดินทางจนกว่าสถานการณ์จะคลี่คลาย
“ท่านรัฐมนตรีสุชาติ ห่วงใยและให้ความสำคัญกับการส่งเสริมแรงงานไทยไปทำงานต่างประเทศ เพราะนอกจากจะเป็นการสร้างรายได้เลี้ยงดูตนเองและครอบครัว ยังเป็นการพัฒนาต่อยอดทักษะเพื่อนำกลับมาพัฒนาประเทศต่อไป ซึ่งแรงงานไทยในต่างประเทศถือเป็นอีกหนึ่งปัจจัยสำคัญในการขับเคลื่อนเศรษฐกิจ เพราะเป็นการนำรายได้เข้ามาในประเทศ อย่างไรก็ตาม ความปลอดภัยของแรงงานไทยที่ไปทำงานต่างประเทศเป็นสิ่งที่สำคัญที่สุด โดยเฉพาะท่ามกลางสถานการณ์ความตึงเครียดระหว่างยูเครนและรัสเซีย การเดินทางเข้าไปทำงานในรัสเซียในช่วงนี้อาจได้รับอันตราย จึงชะลอการจัดส่งแรงงานไทยไปก่อน จนกว่าเหตุการณ์จะคลี่คลาย” อธิบดีกรมการจัดหางาน กล่าว
นายไพโรจน์ฯ แจ้งว่า ขณะนี้คาดว่ามีแรงงานไทยยังทำงานอยู่ในประเทศสหพันธรัฐรัสเซียโดยการเดินทางด้วยตนเอง จำนวน 387 คน นายจ้างพาไปทำงาน จำนวน 2 คน และ Re-entry จำนวน 52 คน รวม 441 คน โดยอยู่ในเมืองต่างๆ ได้แก่ Moscow, Belgorod, Petrogradsky District, Bryansk, Krasnoselsky District, Murmansk Oblast, Novosibirsk Oblast, Svobodniy, Tomsk Oblast และเมืองอื่นๆ โดยเป็นแรงงานที่สมัครสมาชิกกองทุนเพื่อช่วยเหลือคนหางานไปทำงานในต่างประเทศ จำนวน 406 คน กรณีที่แรงงานเป็นสมาชิกกองทุนฯหากประสบอันตราย ประสบปัญหาจากภัยสงคราม โรคระบาด หรือประสบปัญหาต่างๆ ในต่างประเทศ จะได้รับการเยียวยาและสิทธิประโยชน์จากกองทุนฯ ด้วย
สำหรับผู้ที่สนใจจะไปทำงานต่างประเทศ สามารถติดตามข่าวสารการประกาศรับสมัครได้ที่เว็บไซต์กองบริหารแรงงานไทยไปต่างประเทศ www.doe.go.th/overseas หรือติดต่อสำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 - 10 หรือสอบถามสายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694
วันจันทร์ที่ 8 พฤศจิกายน 2564
พม. ใช้ TPMAP บูรณาการและแก้ไขความยากจนกลุ่มเปราะบางรายครัวเรือนในพื้นที่ จ.อุดรธานี
พม. ใช้ TPMAP บูรณาการและแก้ไขความยากจนกลุ่มเปราะบางรายครัวเรือนในพื้นที่ จ.อุดรธานี
วันนี้(8 พ.ย. 64)นางสาวมนิดา ลิ่มนิจสรกุล ผู้ช่วยปลัดกระทรวงการพัฒนาสังคมและความมั่นคงของมนุษย์ เปิดเผยว่า เมื่อวันที่ 5 พ.ย. 64 นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ ได้มอบหมายให้ตนติดตามการดำเนินงานตามยุทธศาสตร์ชาติ โครงการแก้ไขปัญหาความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงในระด้วยระบบการบริหารจัดการข้อมูลการพัฒนาคนแบบชี้เป้า (Thai People Map and Analytics Platform : TPMAP) ณ จังหวัดอุดรธานี เพื่อศึกษาการดำเนินการในพื้นที่โรงเรียนและบ้านโนนสุขสมบูรณ์ และนำผลการศึกษามาสู่การพัฒนาโครงการต่างๆ เพื่อแก้ไขปัญหา
นางสาวมนิดากล่าวต่อไปว่า การลงพื้นที่ครั้งนี้ พบว่า ชุมชนประสบปัญหาการขาดแคลนน้ำ เพื่อมาทำการเกษตร และมีสารเคมีตกค้างจากการทำเกษตรที่อาจก่อให้เกิดผลกระทบต่อสุขภาพของคนในชุมชน ทั้งนี้ ชุมชนได้แก้ปัญหาดังกล่าว โดยจัดทำแผนและมาตรการส่งเสริมครัวเรือนทำการเกษตรโดยไม่ใช้สารเคมี และทำข้อตกลงในครัวเรือน เริ่มจากการลดการใช้สารเคมีทางการเกษตร และใช้การปลูกผัก เกษตรปลอดภัย ผ่านการสร้างความตระหนักให้กับคนในชุมชน และการศึกษาวิจัยร่วมกับมหาวิทยาลัยราชภัฏอุดรธานี เกิดการใช้พลังงานทดแทน คือ แผงระบบโซลาร์เซลล์ (ชุมชนเรียนรู้) โดยมีการอบรมให้คนในชุมชน "จัดทำบัญชีครัวเรือนบ้านสุขสมบูรณ์" ให้กับแกนนำในชุมชน เช่น กลุ่มเกษตรกร ผู้นำชุมชน ครู เป็นต้น และนำไปขยายผล เพื่อเพิ่มรายได้ ลดรายจ่าย และเกิดการวางแผนการใช้จ่าย โดยใช้สมุดบัญชีครัวเรือนและสมุดบัญชีวิสาหกิจชุมชน เป็นเครื่องมือ ส่งผลให้เกิดรายได้กลับเข้ามาสู่เป็นเงินทุนหมุนเวียน นอกจากนี้ ยังพัฒนาหลักสูตรเกษตรปลอดภัยในโรงเรียนเพื่อความยั่งยืน ซึ่งพัฒนาหลักสูตรจากการถอดบทเรียนร่วมกับครู นักเรียน และชุมชน
นาวสาวมนิดากล่าวเพิ่มเติมว่า กระทรวง พม. ต้องขอขอบคุณมหาวิทยาลัยราชภัฏอุดรธานี ที่สร้างคนรุ่นใหม่ เพื่อพัฒนาต่อยอดโครงการ และมีการทำงานร่วมกับเครือข่ายในพื้นที่ในการพัฒนาให้เกิดความยั่งยืน และเราต้องขับเคลื่อนอย่างต่อเนื่องโดยต้องคำนึงถึงการใช้ทรัพยากรในชุมชนให้เกิดประโยชน์สูงสุด และขับเคลื่อนด้วยภูมิปัญญาท้องถิ่น นอกจากนี้ กระทรวง พม. ได้มีการคัดกรองข้อมูลการพัฒนาคนแบบชี้เป้า (Thai People Map and Analytics Platform : TPMAP) จังหวัดอุดรธานี ซึ่งพัฒนาระบบโดยสำนักงานสภาพัฒนาการเศรษฐกิจและสังคมแห่งชาติ เพื่อนำข้อมูลไปใช้ในการพัฒนารายครัวเรือน และการจัดระดับครัวเรือนเปราะบางในสามระดับ โดยบูรณาการความร่วมมือระหว่างหน่วยงานภาครัฐที่เกี่ยวข้องในการช่วยเหลือและพัฒนาคุณภาพชีวิตของกลุ่มเปราะบางให้ครอบคลุมในทุกมิติแบบองค์รวม อีกทั้งยังมีการขับเคลื่อนชุมชนอย่างครอบคลุมในมิติ 5 ด้าน ได้แก่ 1) มิติด้านสุขภาพ 2) มิติด้านความเป็นอยู่ 3) มิติด้านการศึกษา 4) มิติด้านรายได้ และ 5) มิติด้านการเข้าถึงบริการภาครัฐ บนฐานทรัพยากรชุมชน ซึ่งสอดคล้องกับแนวทางการแก้ปัญหาความยากจนและลดความเหลื่อมล้ำในสังคมของรัฐบาล
วันศุกร์ที่ 2 กรกฎาคม 2564
"โฆษก ศบศ." ปลื้ม เสียงตอบรับภูเก็ตแซนด์บ็อกเปิดประเทศรับนักท่องเที่ยว สร้างความเชื่อมั่น
"โฆษก ศบศ." ปลื้ม เสียงตอบรับภูเก็ตแซนด์บ็อกเปิดประเทศรับนักท่องเที่ยว สร้างความเชื่อมั่น “บิ๊กตู่”เตรียมเปิดสมุย-พะงันคิวต่อไป แจงเลือกภูเก็ตนำร่องเพราะเป็นพื้นที่เล็ก จัดระบบควบคุมดูแลได้ ย้ำมีแผนรองรับ คำนึงถึงความปลอดภัยประชาชนเป็นหลัก
นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี ในฐานะโฆษกประจำศูนย์บริหารสถานการณ์เศรษฐกิจจากผลกระทบจากการระบาดของโรคติดเชื้อไวรัสโคโรนา 2019 (ศบศ.) เปิดเผยว่า เมื่อวานนี้ (1 ก.ค.) พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ลงพื้นที่ จ.ภูเก็ต เพื่อตรวจเยี่ยม ให้กำลังใจชาวภูเก็ตในการเปิดรับนักท่องเที่ยว ตามแผนการเปิดประเทศไทย กระตุ้นการท่องเที่ยวในโครงการภูเก็ตแซนด์บอกซ์ (Phuket Sandbox) ซึ่งพบว่าจังหวัดภูเก็ตมีความพร้อมในทุกๆ ด้าน โดยเหตุผลที่ท่านนายกฯ เลือกนำร่องที่จังหวัดภูเก็ต เนื่องจากเป็นพื้นที่เล็ก สามารถจัดระบบควบคุมดูแลได้ อย่างไรก็ตาม ท่านนายกฯ ได้เน้นย้ำว่า การเปิดประเทศครั้งนี้ต้องทำอย่างระมัดระวัง ไม่ประมาท กำหนดมาตรการผ่อนคลายเป็นลำดับขั้นตอน และมีการวางแผนรองรับต่อสถานการณ์ที่จะเกิดไว้แล้วหากผู้ติดเชื้อในจังหวัดภูเก็ตมีจำนวนเพิ่มขึ้น คำนึงถึงความปลอดภัยของประชาชนเป็นหลัก และหากการเปิดประเทศในพื้นที่นำร่องจังหวัดภูเก็ตครั้งนี้สำเร็จ รัฐบาลก็เตรียมขยาย Sandbox ต่อไปยังพื้นที่ท่องเที่ยวอื่นๆ ของประเทศ เช่น สมุย พงัน เกาะเต่าฯลฯ ต่อไป
นายธนกร กล่าวต่อว่า รัฐบาลเชื่อมั่นในศักยภาพของจังหวัดภูเก็ตที่ได้รับการขนานนามว่า เป็นเมือง “ไข่มุกแห่งอันดามัน” ซึ่งจะเป็นการช่วยเหลือผู้ประกอบการในกลุ่มสินค้า อาหาร การท่องเที่ยว และสินค้าไทย ตลอดจนบริการ ทำให้คนในพื้นที่กลับมามีรอยยิ้มอีกครั้ง ทั้งนี้ สำหรับมาตรการในการเข้าเมืองภูเก็ตทั้งชาวไทยและชาวต่างประเทศ (ยกเว้นเด็กอายุไม่เกิน 6 ปี ที่เดินทางมากับผู้ปกครอง) 1.ต้องเป็นผู้ที่ได้รับวัคซีนป้องกันโรคโควิด - 19 ครบ 2 เข็ม หรือครบโดสตามจำนวนวัคซีนแต่ละชนิด หรือได้รับวัคซีนชนิด AstraZeneca จำนวน 1 เข็ม มาแล้วเป็นระยะเวลาอย่างน้อย 14 วัน 2.เป็นผู้ที่หายจากอาการป่วยด้วยโรคโควิด - 19 มาแล้วไม่เกิน 90 วัน 3.ได้รับการตรวจหาเชื้อโควิด - 19 ด้วยวิธีการ RT - PCR หรือวิธีการ Antigen Test ไม่เกิน 7 วัน นับแต่วันที่ได้รับการตรวจ 4.ต้องดาวน์โหลดและติดตั้งแอปพลิเคชัน “หมอชนะ” บนสมาร์ทโฟน และยินยอมเปิดแชร์ตำแหน่งที่ตั้ง (Location) ตลอดระยะเวลาที่อยู่ในจังหวัดภูเก็ต 5.แสดงเอกสารหลักฐานข้างต้น ต่อเจ้าพนักงานควบคุมโรคติดต่อก่อนเข้าจังหวัดภูเก็ต และ6.ให้สังเกตติดตามอาการตนเอง (Self Monitoring) ตามมาตรการป้องกันควบคุมโรค หากพบอาการป่วยหรือสงสัยว่ามีอาการป่วยด้วยโรคโควิด – 19 ให้พบแพทย์โดยด่วน
.....................................
วันจันทร์ที่ 25 เมษายน 2565
กรมการขนส่งทางบกแจ้งเตือนประชาชนอย่าหลงเชื่อการโฆษณาขายป้ายแดง พร้อมสมุดคู่มือประจำรถ ในสื่อสังคมออนไลน์
ย้ำ!!! ป้ายแดงไม่มีขาย หากซื้อป้ายแดงปลอมไปใช้ ถือว่าผิดกฎหมายอาญามีโทษถึงขั้นจำคุก
นายเสกสม อัครพันธุ์ รองอธิบดีกรมการขนส่งทางบกและโฆษกกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) ตรวจพบการประกาศขายป้ายแดง พร้อมสมุดคู่มือประจำรถ และประกาศการรับทำป้ายแดงในสื่อสังคมออนไลน์ ซึ่งจากการตรวจสอบพบว่าเป็น “ป้ายแดงปลอม” ที่มิได้ออกโดย ขบ. โดยป้ายแดงที่ถูกกฎหมาย ขบ. จะออกให้กับบริษัทตัวแทนจำหน่ายรถที่ได้รับใบอนุญาต เพื่อใช้ติดรถและนำรถไปส่งให้ลูกค้า หรือนำรถไปซ่อมแซมเท่านั้น ไม่ใช่ป้ายทะเบียนส่วนบุคคลที่ผู้ใดจะนำไปจำหน่ายต่อหรือผลิตขึ้นเองได้ ดังนั้น จึงขอย้ำเตือนประชาชนอย่าหลงเชื่อซื้อป้ายแดงที่มีการประกาศขายในสื่อสังคมออนไลน์ดังกล่าว เนื่องจากการนำป้ายแดงปลอมไปติดรถ เจ้าของรถจะมีความผิดฐานใช้เอกสารทางราชการปลอมตามกฎหมายอาญา มีโทษถึงขั้นจำคุกตั้งแต่ 6 เดือน - 5 ปี และมีโทษปรับตั้งแต่ 10,000 - 100,000 บาททั้งนี้ เจ้าของรถสามารถสังเกตป้ายแดงที่ออกให้โดย ขบ. โดยตัวแผ่นป้ายต้องมีตัวอักษร ขส ลักษณะนูนที่มุมด้านล่างขวา และลายน้ำ ปรากฏในแผ่นป้ายทะเบียนรถ
รองอธิบดีกรมการขนส่งทางบก กล่าวเพิ่มเติมว่า ขบ. มีมาตรการป้องกันและตรวจสอบป้ายแดงปลอม โดยได้จัดทำระบบบริการใบอนุญาตเครื่องหมายพิเศษ (ป้ายแดง) สำหรับบริษัทตัวแทนจำหน่ายรถที่ได้รับใบอนุญาตบันทึกข้อมูลการใช้ป้ายแดงเมื่อมีการส่งมอบรถยนต์ให้กับผู้ซื้อ เพื่อใช้ตรวจสอบสถานะการครอบครองป้ายแดงแบบออนไลน์ได้อย่างมีประสิทธิภาพมากยิ่งขึ้น พร้อมทั้งประชาสัมพันธ์เพื่อสร้างความเข้าใจให้ประชาชนผู้ใช้รถป้ายแดงทราบ เพื่อเน้นย้ำถึงวัตถุประสงค์การใช้งานป้ายแดงและลักษณะป้ายแดงที่ถูกต้อง ซึ่งการใช้ป้ายแดงที่ถูกต้องนั้น จะต้องใช้คู่กับสมุดคู่มือประจำรถ โดย ขบ. อนุโลมให้ใช้ป้ายแดงเป็นการชั่วคราวไม่เกิน 30 วัน นับจากวันรับรถ การใช้รถป้ายแดงเป็นระยะเวลานาน โดยไม่นำรถไปจดทะเบียนและเสียภาษีประจำปีให้ถูกต้อง เจ้าของรถถือว่ามีความผิดตามกฎหมายว่าด้วยรถยนต์ ฐานใช้รถโดยไม่จดทะเบียน มีโทษปรับสูงสุดไม่เกิน 10,000 บาท ซึ่งหากรถเกิดอุบัติเหตุ หรือถูกโจรกรรมรถยนต์ จะยากต่อการติดตามตรวจสอบรถ จึงแนะนำให้ผู้ที่ซื้อรถใหม่เร่งนำรถมาจดทะเบียนและเสียภาษีรถประจำปีให้ถูกต้อง ณ ขบ. หรือสำนักงานขนส่งจังหวัดโดยเร็ว ซึ่งปัจจุบันการจดทะเบียนรถใหม่ เจ้าของรถจะได้รับแผ่นป้ายทะเบียนไปติดรถได้ทันทีในวันที่จดทะเบียน โดยยื่นคำร้องขอจดทะเบียน พร้อมหลักฐานการได้มาของรถ สำเนาบัตรประจำตัวประชาชน หลักฐานการทำ พ.ร.บ. และการนำรถเข้ารับการตรวจสภาพที่ ขบ. หรือ สำนักงานขนส่งจังหวัดที่ประสงค์จดทะเบียนรถ
วันอังคารที่ 9 สิงหาคม 2565
วธ.เปิดตัว 4 ดีไซเนอร์ชื่อดังออกแบบ-แคทวอล์คแฟชั่นผ้าไทยลายอัตลักษณ์สุดล้ำนำเทรนด์
วธ.เปิดตัว 4 ดีไซเนอร์ชื่อดังออกแบบ-แคทวอล์คแฟชั่นผ้าไทยลายอัตลักษณ์สุดล้ำนำเทรนด์ สร้างสีสันผ้าไทยฟีเว่อร์ในงานผ้ายิ่งใหญ่ “ภูษาศิลป์ จากท้องถิ่นสู่สากล” วันที่ 11-14 ส.ค. นี้ ที่ชั้น 5 รอยัล พารากอน ฮอลล์ สยามพารากอน
วธ.เปิดตัว 4 ดีไซเนอร์ชื่อดังออกแบบ-แคทวอล์คแฟชั่นผ้าไทยลายอัตลักษณ์สุดล้ำนำเทรนด์ สร้างสีสันผ้าไทยฟีเว่อร์ในงานผ้ายิ่งใหญ่ “ภูษาศิลป์ จากท้องถิ่นสู่สากล”วันที่ 11-14 ส.ค. นี้ ที่ชั้น 5 รอยัล พารากอน ฮอลล์ สยามพารากอน
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า กระทรวงวัฒนธรรม (วธ.) มุ่งขับเคลื่อนนโยบายรัฐบาลในการสืบสานงานศิลปวัฒนธรรมของชาติตามพระราชปณิธานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีพระวิริยอุตสาหะ ปฏิบัติพระราชกรณียกิจในการส่งเสริมเรื่อง “ผ้าไทย” รวมทั้งผลักดันยุทธศาสตร์ชาติ 20 ปีด้านการสร้างความสามารถในการแข่งขัน “Soft Power” ขับเคลื่อนอุตสาหกรรมวัฒนธรรมที่มีศักยภาพโดยเฉพาะการพัฒนาผ้าไทย การออกแบบลวดลายและแฟชั่น เพื่อยกระดับผ้าไทยสู่สากล ภายใต้วิสัยทัศน์ “วัฒนธรรมทำดี ทำงาน ทำเงิน” ส่งเสริมให้วัฒนธรรมสร้างเศรษฐกิจฐานราก สร้างงาน สร้างรายได้แก่ชุมชนและประเทศ ประกอบกับ ครม.เห็นชอบให้วันที่ 12 สิงหาคมของทุกปี เป็นวันผ้าไทยแห่งชาติ วธ. จึงร่วมกับหน่วยงานภาครัฐ ภาคเอกชน และเครือข่ายทางวัฒนธรรมทั่วประเทศ จัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 “ภูษาศิลป์ จากท้องถิ่นสู่สากล” วันที่ 11-14 สิงหาคม 2565 ณ ชั้น 5 รอยัล พารากอน ฮอลล์ สยามพารากอน
รมว.วธ. กล่าวว่า หนึ่งในกิจกรรมที่น่าสนใจภายในงานเฉลิมพระเกียรติฯ “ภูษาศิลป์ จากท้องถิ่นสู่สากล” คือ นิทรรศการและการแสดงแบบผ้าไทยลายอัตลักษณ์ 4 ภาค ที่ได้รับเกียรติจาก 4 ดีไซเนอร์ชั้นนำ ที่มีผลงานในระดับนานาชาติ มาหยิบยกผ้าไทยลายอัตลักษณ์ที่มีความโดดเด่นแสดงถึงอัตลักษณ์ของจังหวัดทั้ง 76 จังหวัด นำมาออกแบบและตัดเย็บด้วยดีไซน์ที่สวยงามและทันสมัยในฉบับดีไซเนอร์ชั้นนำของประเทศไทย ได้แก่ 1.พิจิตรา บุณยรัตพันธุ์ (แบรนด์ PICHITA) ดีไซเนอร์ที่เลือกใช้ผ้าของภาคเหนือ อาทิ ลายศิลาล้อมเพชร จากจังหวัดกำแพงเพชร ผ้าฝ้ายทอมือย้อมสีธรรมชาติ นำมาออกแบบให้มีความทันสมัยเข้ากับยุคสมัยใหม่ และผ้าซิ่นตีนจกลายปลาสังคโลก (ลายปลาคู่) จากจังหวัดสุโขทัย เป็นผ้าฝ้ายจกด้วยมือ นำมาทำเป็นเสื้อคลุม สวมใส่ได้ง่ายขึ้น 2. ศิริชัย ทหรานนท์ (แบรนด์ THEATRE) ดีไซเนอร์ที่เลือกใช้ผ้าของภาคกลาง ลายโบสถ์หลวงพ่อโสธร จากจังหวัดฉะเชิงเทรา นำมาตัดเย็บแบบ zero west มีคู่สีทันสมัยเหมาะสำหรับคนยุคใหม่
3. อธิษฐ์ ฐิรกิตติวัฒน์ (แบรนด์ SURFACE) ดีไซเนอร์ที่เลือกใช้ผ้าของภาคตะวันออกเฉียงเหนือ ผ้าขิดสลับหมี่”จากจังหวัดหนองบัวลำภู และผ้ามัดหมี่ย้อมคราม ทอมือ ลายสะเก็ดธรรม จากจังหวัดสกลนคร ออกแบบชุดด้วยแรงบันดาลใจจากลายผ้าที่มีความสนุกสนานในตัวเอง 4. หิรัญกฤษฏิ์ ภัทรบริบูรณ์กุล (แบรนด์ SANTI SUK SPACE) ดีไซเนอร์ที่ใช้ผ้าของภาคใต้ เลือกใช้ผ้าที่มีความสนุกสนานของสีสัน ออกแบบเป็นเครื่องแต่งกายในแบบตอนใต้ของอิตาลี-สเปน โดยสามารถรับชมผลงานผ้าไทยลายอัตลักษณ์จาก 4 ดีไซเนอร์ชั้นนำ และผ้าลายอัตลักษณ์ทั้ง 76 จังหวัดได้ภายในงานอีกด้วย นอกจากนี้ยังมีนิทรรศการและการแสดงแบบผ้าไทยร่วมสมัย โดยได้เชิญดีไซน์เนอร์ร่วมสมัยชั้นนำมาร่วมออกแบบด้วย อาทิ ธีระ ฉันทสวัสดิ์ (แบรนด์ T-RA) และเอก ทองประเสริฐ (แบรนด์ เอก ทองประเสริฐ์) ผู้สนใจสอบถามรายละเอียดเพิ่มเติมได้ที่ สายด่วนวัฒนธรรม 1765
วันอังคารที่ 15 มีนาคม 2565
รัฐมนตรีว่าการกระทรวงยุติธรรม ประเดิมโคราช จัดงานมหกรรมไกล่เกลี่ยหนี้ 4 ภาค พร้อมควงหน่วยงานในสังกัด กระทรวงยุติธรรม ลงพื้นที่บริการประชาชนเต็มรูปแบบ
รัฐมนตรีว่าการกระทรวงยุติธรรม ประเดิมโคราช จัดงานมหกรรมไกล่เกลี่ยหนี้ 4 ภาค พร้อมควงหน่วยงานในสังกัด กระทรวงยุติธรรม ลงพื้นที่บริการประชาชนเต็มรูปแบบ คาดสางหนี้ได้ไม่ต่ำกว่า 800 ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า กระทรวงยุติธรรมมีแผนการจัดงานมหกรรมไกล่เกลี่ยหนี้สินครัวเรือน (4 ภูมิภาค) และยุติธรรมพบประชาชน ประจำปี 2565 ภายใต้การบูรณาการความร่วมมือระหว่างกรมคุ้มครองสิทธิและเสรีภาพและกรมบังคับคดี โดยจะเริ่มที่ตลาดเทิดไท ตาลคู่ จังหวัดนครราชสีมา ในวันที่ 18 มีนาคม ซึ่งที่เราจัดที่ จังหวัดนครราชสีมานั้น จะมีประชาชนจากบุรีรัมย์และชัยภูมิ มาร่วมงานด้วย โดยจะเชิญลูกหนี้ 12,587 ราย แบ่งเป็นลูกหนี้ก่อนฟ้อง 9,114 ราย มูลค่าทรัพย์ 677 ล้านบาท และลูกหนี้หลังฟ้อง 3,473 ราย มูลค่าทรัพย์ 95 ล้านบาท โดยมีจะทั้งสถาบันที่ร่วมงาน อาทิ กยศ. ธนาคารออมสิน ธนาคารอาคารสงเคราะห์ ธนาคารกรุงเทพ บริษัทบริหารสินทรัพย์ เจ และบริษัท JMT แคปปิตอล เป็นต้น นอกจากนี้ ภายในงานจะมีบูธกิจกรรมของหน่วยงานต่างๆ ในกระทรวง อาทิ กรมราชทัณฑ์ ป.ป.ส. ดีเอสไอ กองทุนยุติธรรม เพื่อให้ความรู้คำปรึกษา รับเรื่องร้องเรียน และจะมีการมอบเงินเยียวยาผู้เสียหาย จำเลยในคดีอาญา และมอบป้ายศูนย์ไกล่เกลี่ยในพื้นที่อีกด้วย
นายสมศักดิ์ กล่าวอีกว่า จากประสบการณ์จัดงานมหกรรมไกล่เกลี่ยหนี้ ในงานมหกรรมไกล่เกลี่ยหนี้สินครั้งที่ 1 กรุงเทพฯและปริมณฑล ที่ศูนย์ประชุมไบเทคบางนา เมื่อวันที่ 25-26 ก.พ. เราช่วยเหลือลูกหนี้ได้ 5,000 กว่าราย มูลค่า 921 ล้านบาท ผมจึงอยากให้ลูกหนี้เข้าร่วมงานดังกล่าวนี้ โดยตั้งเป้าทั้งหมดไว้ว่า ประชาชนที่เป็นหนี้จะเข้าร่วมงานมหกรรมไกล่เกลี่ย ไม่น้อยกว่า 100,000 ราย จำนวนทุนทรัพย์ที่เข้าสู่กระบวนการไกล่เกลี่ยข้อพิพาท ไม่น้อยกว่า 1,500 ล้านบาท
"ในงานนี้กระทรวงยุติธรรม ยกทุกหน่วยงานลงมาเพื่ออำนวยความสะดวกให้ประชาชน ทั้งยังได้ทำหนังสือถึงผู้ว่าราชการ ประชาสัมพันธ์จังหวัด นายอำเภอ กำนัน ผู้ใหญ่บ้านและผู้นำท้องถิ่น เพื่อแจ้งประชาชนในพื้นที่ตัวเองเพื่อให้เข้ามาร่วมงาน เพราะผมอยากช่วยเหลือประชาชนให้มากที่สุดเท่าที่ทำได้ แม้จะไม่ใช่หน้าที่หลักของกระทรวงยุติธรรม แต่เราก็พยายามบูรณาการที่จะบริการและช่วยเหลือประชาชนให้มากที่สุด และผมหวังว่างานมหกรรมไกล่เกลี่ยครั้งนี้ จะมีประชาชนเดินทางมาจำนวนมากเพื่อให้เราช่วยเหลือ ผมขอยืนยันว่ากระทรวงยุติธรรมในยุคของผมภายใต้การนำของ พล.อ.ประยุทธ์ จันทร์โอชา นายกรัฐมนตรี จะยืนเคียงข้างช่วยเหลือประชาชนให้มากที่สุด"นายสมศักดิ์ กล่าว
ผู้สื่อข่าวรายงานว่า ในวันที่ 23 มีนาคม นายสมศักดิ์และคณะ จะลงพื้นที่ จังหวัดสงขลา และวันที่ 1 เมษายน ที่ จังหวัดนครศรีธรรมราช โดยในงานจะเป็นเรื่องของการให้ความรู้เรื่องพืชกระท่อม การไกล่เกลี่ยหนี้สินและรับเรื่องร้องทุกข์ ทั้งนี้ กำหนดการของนายสมศักดิ์ จากนี้จะลงพื้นที่ต่อเนื่องในทุกภาคเพื่อช่วยเหลือประชาชน
วันพฤหัสบดีที่ 16 ธันวาคม 2564
โฆษกรัฐบาลเชิญชวนประชาชนเข้ารับการฉีดวัคซีนเข็ม 3 กระตุ้นภูมิ “นายกฯ” ห่วงกินเลี้ยงสังสรรค์ช่วงปีใหม่ ขอประชาชนการ์ดอย่าตก ผู้ประกอบการปฏิบัติตามมาตรการอย่างเคร่งครัด
โฆษกรัฐบาลเชิญชวนประชาชนเข้ารับการฉีดวัคซีนเข็ม 3 กระตุ้นภูมิ “นายกฯ” ห่วงกินเลี้ยงสังสรรค์ช่วงปีใหม่ ขอประชาชนการ์ดอย่าตก ผู้ประกอบการปฏิบัติตามมาตรการอย่างเคร่งครัด
นายธนกร วังบุญคงชนะ โฆษกประจำสำนักนายกรัฐมนตรี เผย สถานการณ์ยอดผู้ป่วยติดเชื้อโควิด-19 อยู่ในระดับคงที่ โดยมีผู้ติดเชื้อรายใหม่วันนี้ จำนวน 3,684 ราย แยกเป็นผู้ติดเชื้อใหม่ 3,540 ผู้ป่วยภายในเรือนจำ/ที่ต้องขัง 144 ผู้ป่วยสะสม 2,153,097 ราย (ตั้งแต่ 1 เมษายน) มีผู้หายป่วยกลับบ้านวันนี้ 4,531 ราย หายป่วยสะสม 2,078,806 ราย (ตั้งแต่ 1 เมษายน) ผู้ป่วยกำลังรักษา 45,442 ราย เสียชีวิตเพิ่ม 20 ราย
โฆษกประจำสำนักนายกรัฐมนตรี ยังกล่าวว่า ในช่วงที่ผ่านมาจะเห็นว่ายอดผู้เสียชีวิตจากการติดเชื้อโควิด-19 ลดน้อยลงอย่างต่อเนื่อง นั่นเป็นเพราะว่ามีการฉีดวัคซีนครอบคลุมประชากรอย่างทั่วถึงและสามารถสร้างภูมิคุ้มกันหมู่ได้ อย่างไรก็ตาม ขณะนี้รัฐบาลได้มีการจัดสรรวัคซีนเพื่อเป็นวัคซีน Booster เข็ม 3 ในสถานบริการฉีดวัคซีนแล้ว จึงขอเชิญชวนประชาชนที่ได้รับวัคซีนครบ 2 เข็มแล้ว เข้ารับการฉีดวัคซีนเข็มที่ 3 ซึ่งจะเป็นวัคซีน AstraZeneca / Pfizer / Moderna เพื่อเป็นการกระตุ้นภูมิคุ้มกัน โดยสามารถติดต่อสอบถามไปยังสถานพยาบาลใกล้บ้านได้
นายธนกรยังกล่าวเพิ่มเติมว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังฝากความห่วงใยมาถึงพี่น้องทั่วประเทศ ซึ่งในช่วงเวลาที่เข้าใกล้สิ้นปีนี้ หลายคนที่เริ่มวางแผนจัดงานฉลองปีใหม่ รวมทั้งอาจมีการนัดกินเลี้ยงสังสรรค์ภายในครอบครัว ที่พักอาศัยหรือตามร้านอาหาร จึงอยากขอความร่วมมือพี่น้องประชาชนและผู้ประกอบการปฏิบัติตามมาตรการ COVID Free Setting อย่างเคร่งครัด เพื่อป้องกันไม่ให้เกิดการแพร่ระบาดเป็นคลัสเตอร์ใหม่ และขอให้ประชาชน ไม่ประมาท การ์ดอย่าตก เพื่อที่จะหลีกเลี่ยงการติดเชื้อภายในครอบครัวอีกด้วย
วันศุกร์ที่ 5 พฤศจิกายน 2564
รัฐมนตรีว่าการกระทรวงยุติธรรม เร่งกรมราชทัณฑ์จัดทำระบบฝากเงินออนไลน์ให้ครบทุกเรือนจำ เผย ยังขาดอีก 37 แห่ง รองบสนับสนุน
รัฐมนตรีว่าการกระทรวงยุติธรรม เร่งกรมราชทัณฑ์จัดทำระบบฝากเงินออนไลน์ให้ครบทุกเรือนจำ เผย ยังขาดอีก 37 แห่ง รองบสนับสนุน เชื่อ เป็นโอกาสดีหลังใช้เทคโนโลยีให้เกิดประโยชน์สูงสุดเพื่อรับมือยามวิกฤต
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าการดำเนินระบบบริการบัญชีเงินฝากผู้ต้องขังผ่านระบบอิเล็กทรอนิกส์ของธนาคารพาณิชย์ (E-Payment) ว่า หลังจากที่ตนได้สั่งการให้กรมราชทัณฑ์เร่งดำเนินการ ล่าสุดตนได้รับรายงานว่ามีเรือนจำทั่วประเทศดำเนินการไปแล้ว 70 แห่ง มีระบบของตัวเองก่อนแล้ว 10 แห่ง อยู่ระหว่างการดำเนินการติดตั้ง 15 แห่ง ยังไม่มีระบบของกรมราชทัณฑ์ 10 แห่ง และอยู่ระหว่างการขอรับการสนับสนุนงบประมาณจากดอกเบี้ยเงินกลางของกรมบังคับคดีและงบประมาณปี 2566 จำนวน 37 แห่ง โดยตนได้เร่งให้ทำให้ครบทุกแห่ง องค์ประกอบของระบบจะเชื่อมต่อกับธนาคารกรุงไทย และระบบของร้านค้าสงเคราะห์กรมราชทัณฑ์ ซึ่งจะมีช่องทางการฝากเงินคือ เคาน์เตอร์ธนาคารกรุงไทยทุกสาขาทั่วประเทศ ตู้เอทีเอ็มธนาคารกรุงไทย และแอพพลิเคชั่นของธนาคาร โดยหากฝากไม่เกิน 1,000 บาท จะไม่เสียค่าธรรมเนียม หากฝากเกิน 1,000 บาท จะเสียค่าธรรมเนียม 10 บาท
นายสมศักดิ์ กล่าวอีกว่า บุคคลที่สามารถลงทะเบียนจัดทำบัตรฝากเงินได้ คือ 1. บิดา มารดา ภรรยาที่ถูกต้องตามกฎหมาย บุตรหรือพี่น้องร่วมบิดามารดาเดียวกับบุคคลที่ผู้ต้องขังได้ระบุให้เป็นผู้มีสิทธิในการเข้าเยี่ยม 2. ตัวแทนจากหน่วยงานราชการ เช่น สถานเอกอัครราชทูต สถานกงสุล โดยหลักฐานในการจัดทำบัตรฝากเงิน ประกอบด้วย บัตรประชาชนหรือหนังสือเดินทาง กรณีผู้ต้องขังต่างชาติ สำเนาหน้าสมุดบัญชีธนาคารหรือสมุดบัญชีธนาคารเล่มจริงที่ยังสามารถทำธุรกรรมทางการเงินได้ปกติ และกรณีผู้ต้องขังต่างชาติ ไม่มีญาติเป็นคนไทย ขอเอกสารหนังสือมอบหมายจากสถานทูต สถานกงสุลของผู้ต้องขังเพิ่มเติม
"การพัฒนาระบบการฝากเงินออนไลน์ให้แก่ญาติของผู้ต้องขัง เพื่อให้พวกเขาสามารถซื้อของใช้ที่จำเป็นต่อการใช้ชีวิตได้อย่างสะดวกตามสิทธิมนุษยชน และเพื่อเป็นการเตรียมพร้อมรับมือโลกที่เปลี่ยนแปลงไป รวมทั้งสถานการณ์ต่าง ๆ ที่อาจจะเกิดขึ้นในอนาคต เช่น วิกฤตโควิด ที่ผ่านมาทำให้เราต้องปิดเรือนจำงดการเยี่ยมญาติ ดังนั้นเราต้องหาวิธีใหม่ ๆ เพื่อรับมือและใช้เทคโนโลยีต่าง ๆ ให้เกิดประโยชน์มากที่สุด" นายสมศักดิ์ ระบุ
วันจันทร์ที่ 13 กันยายน 2564
ปลัด สธ. ย้ำสถานบริการสาธารณสุขพื้นที่น้ำท่วม ดูแลผู้ประสบภัย และกลุ่มเปราะบาง
ปลัดกระทรวงสาธารณสุข ให้สถานบริการสาธารณสุขในพื้นที่น้ำท่วมจัดหน่วยแพทย์เคลื่อนที่ดูแลผู้ประสบภัย ผู้ป่วยติดบ้านติดเตียงใกล้ชิด ร่วมกับชุมชนสำรวจ แจ้งเตือนสถานที่เสี่ยง/จุดเสี่ยงจมน้ำ ให้คำแนะนำประชาชนป้องกันอันตรายจากไฟฟ้าดูด ไฟฟ้าช็อต สัตว์มีพิษกัด
ปลัดกระทรวงสาธารณสุข ให้สถานบริการสาธารณสุขในพื้นที่น้ำท่วมจัดหน่วยแพทย์เคลื่อนที่ดูแลผู้ประสบภัย ผู้ป่วยติดบ้านติดเตียงใกล้ชิด ร่วมกับชุมชนสำรวจ แจ้งเตือนสถานที่เสี่ยง/จุดเสี่ยงจมน้ำ ให้คำแนะนำประชาชนป้องกันอันตรายจากไฟฟ้าดูด ไฟฟ้าช็อต สัตว์มีพิษกัดต่อย เบื้องต้นมีโรงพยาบาลส่งเสริมสุขภาพตำบลใน อ.บางบ่อ จ.สมุทรปราการ ถูกน้ำท่วม 5 แห่ง เปิดให้บริการได้ ตั้งแต่วันที่ 7 กันยายน 2564 ได้ออกหน่วยแพทย์เคลื่อนที่ดูแลสุขภาพกายและจิตใจ 751 ราย
วันนี้ (13 กันยายน 2564) ที่สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า จากฝนที่ตกหนักถึงหนักมากทั่วทุกภาคของประเทศไทย ตั้งแต่วันที่ 7 กันยายน 2564 ส่งผลให้เกิดน้ำท่วมฉับพลัน น้ำป่าไหลหลาก และดินสไลด์ในพื้นที่ภาคเหนือ ตะวันออกเฉียงเหนือ ตะวันออก และภาคใต้ รวม 27 จังหวัด ขณะนี้ยังมีน้ำท่วมขังในพื้นที่ 6 จังหวัด คือปราจีนบุรี เพชรบูรณ์ พิษณุโลก สมุทรปราการ กำแพงเพชร และพิจิตร ระดับน้ำเริ่มลดลง บางพื้นที่ทรงตัว มีรายงานผู้บาดเจ็บ 9 ราย เสียชีวิต 2 ราย ในจำนวนนี้ เป็นนักวิชาการสาธารณสุข สำนักงานสาธารณสุข อ.หล่มสัก จ.เพชรบูรณ์ จมน้ำเสียชีวิตหลังกลับจากปฏิบัติงานช่วยเหลือผู้ประสบภัยน้ำท่วมที่ศูนย์อำนวยการโรงพยาบาลสนามอำเภอหล่มสัก (สวนสาธารณะหนองแค) กระทรวงสาธารณสุขขอแสดงความเสียใจกับครอบครัวของผู้ประสบภัยและนักวิชาการสาธารณสุขที่เสียชีวิต ให้ได้รับการดูแลสิทธิประโยชน์ต่าง ๆ ตามระเบียบราชการต่อไป
นายแพทย์เกียรติภูมิกล่าวต่อว่า สำหรับสถานบริการสาธารณสุขที่ได้รับผลกระทบ มีโรงพยาบาลส่งเสริมสุขภาพตำบล (รพ.สต.) ในอ.บางบ่อ จ.สมุทรปราการ 5 แห่ง ได้แก่ รพ.สต.คลองสวน ถูกน้ำท่วมรอบบริเวณเปิดบริการปกติ และอีก 4 แห่ง คือ รพ.สต.เปร็ง รพ.สต.บ้านระกาศ รพ.สต.บางบ่อ รพ.สต.บางพลีน้อย น้ำท่วมชั้นล่างอาคาร เปิดบริการได้บางส่วน ได้ให้สำนักงานสาธารณสุขจังหวัดและโรงพยาบาลในพื้นที่เสี่ยง ติดตามสถานการณ์ใกล้ชิดและให้การดูแลช่วยเหลือผู้ประสบภัยตลอด 24 ชั่วโมง โดยเฉพาะผู้ป่วยติดบ้านติดเตียงเด็กเล็ก หญิงตั้งครรภ์ ผู้สูงอายุในพื้นที่ ให้ได้รับการดูแลอย่างต่อเนื่องและไม่ขาดยา และจัดหน่วยแพทย์เคลื่อนที่ออกให้บริการดูแลประชาชนที่ประสบภัยจนกว่าสถานการณ์จะเข้าสู่ภาวะปกติ รวมทั้งร่วมกับชุมชนสำรวจแจ้งเตือนสถานที่เสี่ยง/ จุดเสี่ยงพลัดตก จมน้ำ และให้คำแนะนำประชาชนในการดูแลสุขภาพ ป้องกันอันตรายจากไฟฟ้าดูด ไฟฟ้าช็อต สัตว์มีพิษกัดต่อย ทั้งนี้ ตั้งแต่วันที่ 7 กันยายน 2564 ได้ออกหน่วยแพทย์เคลื่อนที่ดูแลสุขภาพกายและจิตใจ 7 ทีม ให้บริการเยี่ยมบ้าน ให้สุขศึกษา แจกยา ตรวจรักษาและประเมินสุขภาพจิตทั้งหมด 751 ราย
************************************ 13 กันยายน 2564
วันเสาร์ที่ 30 ตุลาคม 2564
กรมทางหลวงรายงานสถานการณ์อุทกภัยบนทางหลวงประจำวันที่ 30 ตุลาคม 2564
พบทางหลวงที่ยังไม่สามารถเปิดการสัญจรเหลือเพียงทางหลวงหมายเลข 3412 ตอนบางบาล - ผักไห่ พร้อมเร่งระบายน้ำ ทำความสะอาด ซ่อมแซมผิวทางเพื่ออำนวยความสะดวกปลอดภัยให้กับประชาชน 24 ชั่วโมง
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม มีความเป็นห่วงใยต่อการเดินทางของประชาชนจึงขอให้เร่งทำความสะอาดและซ่อมแซมผิวจราจรที่ได้รับผลกระทบจากสถานการณ์อุทกภัยในพื้นที่ที่น้ำลดลงเพื่อเปิดการสัญจรให้ผู้ใช้เส้นทาง พร้อมเร่งรัดให้ระบายน้ำในพื้นที่ที่ยังมีน้ำท่วมขังและจัดเจ้าหน้าที่อำนวยความสะดวกปลอดภัยให้กับประชาชนในการเดินทาง และกำชับให้เฝ้าระวังสถานการณ์อย่างต่อเนื่องเพราะตามประกาศกรมอุตุนิยมวิทยาได้แจ้งว่ายังคงมีฝนฟ้าคะนองและฝนตกหนักบางแห่งในระยะนี้
สำหรับสถานการณ์อุทกภัยบนทางหลวงประจำวันที่ 30 ตุลาคม 2564 พบทางหลวงถูกน้ำท่วม ดินสไลด์ 5 จังหวัด 9 สายทาง 18 แห่ง โดยทางหลวงในจังหวัดที่ได้รับผลกระทบจากอุทกภัย ได้แก่ จังหวัดมหาสารคาม อ่างทอง พระนครศรีอยุธยา สุพรรณบุรี และนครปฐม ซึ่งสามารถสัญจรได้โดยมอบให้เจ้าหน้าที่คอยอำนวยความสะดวกด้านการจราจร ทั้งนี้ทางหลวงที่ยังไม่สามารถเปิดการสัญจรได้ขณะนี้เหลือเพียงทางหลวงหมายเลข 3412 ตอนบางบาล - ผักไห่ ช่วง กม. ที่ 13+900 - 15+800 ระดับน้ำสูง 25 เซนติเมตร และช่วง กม. ที่ 17+400 - 23+900 ระดับน้ำสูง 20 เซนติเมตร โดยน้ำภายนอกผิวจราจรสูงประมาณ 68 เซนติเมตร เนื่องจากการผันน้ำเข้าทุ่งนาพื้นที่แก้มลิงเพื่อบรรเทาปัญหาน้ำท่วมริมฝั่งแม่น้ำเจ้าพระยา ประกอบกับยังมีฝนตกอยู่ทำให้น้ำท่วมขัง จึงจำเป็นต้องปิดการจราจรเพื่อความปลอดภัยของผู้ใช้เส้นทางและแจ้งให้ใช้เส้นทางเลี่ยงทางหลวงชนบทหมายเลข 4047 บริเวณแยกวัดไผ่ล้อมและแยกวัดกอไผ่แทน พร้อมให้เจ้าหน้าที่ตั้งเครื่องสูบน้ำ ป้ายเตือน ปั้นคันดิน และอุปกรณ์อำนวยความสะดวกและปลอดภัยพร้อมให้บริการประชาชนตลอด 24 ชั่วโมง
ทั้งนี้ ขอให้ประชาชนผู้ใช้เส้นทางหลวงเดินทางด้วยความระมัดระวังเพื่อความปลอดภัย พร้อมปฏิบัติตามป้ายเตือน ป้ายแนะนำและคำแนะนำของเจ้าหน้าที่อย่างเคร่งครัด และหากประชาชนต้องการสอบถามสภาพเส้นทาง สภาพการจราจร หรือต้องการความช่วยเหลือสามารถติดต่อได้ที่สำนักงานทางหลวง แขวงทางหลวง หมวดทางหลวงในพื้นที่ และสายด่วนกรมทางหลวง โทร.1586 (โทรฟรีทุกเครือข่ายตลอด 24 ชั่วโมง) และสามารถติดตามการรายงานสถานการณ์สภาพเส้นทางได้ที่ทวิตเตอร์กรมทางหลวง @prdoh1
วันจันทร์ที่ 18 กรกฎาคม 2565
รับมอบแนวทางในการดำเนินงาน
รับมอบแนวทางในการดำเนินงาน
วันนี้ (18 กรกฏาคม 2565) นางวรวรรณ ชิตอรุณ รองปลัดกระทรวงอุตสาหกรรม ร่วมแสดงความยินดี กับ นายนราวิทย์ เปาอินทร์ ผู้อำนวยการสถาบันพัฒนาวิสาหกิจขนาดกลางและขนาดย่อม (ISMED) ในโอกาสเข้ารับตำแหน่งใหม่ พร้อมมอบแนวทางและสร้างเครือข่ายการดำเนินงาน เพื่อให้สอดคล้องกับการดำเนินงานของกระทรวงอุตสาหกรรม และตอบโจทย์รัฐบาล ณ ห้องชุณหะวัณ ชั้น 3 กระทรวงอุตสาหกรรม
วันพฤหัสบดีที่ 24 มิถุนายน 2564
นำร่องโครงการ “ฮักไทย” ที่ จ.ภูเก็ต พลิกฟื้นเศรษฐกิจ SMEs
....
ชวนมาดูความคืบหน้าการเตรียมความพร้อมเปิดรับนักท่องเที่ยวชาวต่างชาติตามนโยบายการเปิดประเทศ (Phuket Sandbox) ซึ่งอนุญาตให้นักท่องเที่ยวได้รับวัคซีนครบแล้วสามารถเข้าประเทศไทยได้โดยไม่ต้องกักตัว 14 วัน ที่จะเริ่มต้นในพื้นที่ จ. ภูเก็ต วันที่ 1 ก.ค. 64 นี้
.
ล่าสุด กระทรวงการท่องเที่ยวและกีฬา ผนึกกำลังความร่วมมือระหว่าง การท่องเที่ยวแห่งประเทศไทย (ททท.) และ หอการค้าไทยและสภาหอการค้าแห่งประเทศไทย ลงนามบันทึกข้อตกลงความร่วมมือขับเคลื่อนโครงการ “ฮักไทย (HUG THAIS) ”รวมใจ ไทยไม่ทิ้งกัน เพื่อสร้างความเข้มแข็งให้ผู้ประกอบการไทย ภายใต้แนวคิด “ฮักกิน ฮักเที่ยว ฮักใช้”
.
อัลบั้มภาพ
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอาทิตย์ที่ 2 มกราคม 2565
บขส. พร้อมอำนวยความสะดวก ประชาชนเดินทางกลับเข้ากรุงเทพฯ หลังเทศกาลปีใหม่ 2565
คาดจะมีการทยอยเดินทางกลับ และผู้โดยสารจะหนาแน่นในช่วงวันที่ 3 - 4 ม.ค. 65 ไม่ต่ำกว่า 50,000 คนต่อวัน
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า ได้สั่งการไปยังนายสถานีเดินรถ และทุกฝ่ายที่เกี่ยวข้อง เตรียมความพร้อมในการอำนวยความสะดวกประชาชนเดินทางกลับจากภูมิลำเนาในช่วงเทศกาลปีใหม่ 2565 โดยคาดการณ์ว่า ในเที่ยวกลับระหว่างวันที่ 2 - 4 มกราคม 2565 จะมีผู้โดยสารทยอยเดินทางตั้งแต่วันที่ 2 มกราคม 2565 และจะหนาแน่นในช่วงวันที่ 3 - 4 มกราคม 2565 ประมาณวันละกว่า 50,000 คน บขส. จึงได้จัดรถโดยสาร (รถ บขส. ,รถร่วม , รถตู้) ให้บริการผู้โดยสาร วันละกว่า 3,700 เที่ยว เพื่อรองรับการเดินทางกลับเข้ากรุงเทพฯ ของประชาชน
กรรมการผู้จัดการใหญ่ บขส. กล่าวเพิ่มเติมว่า บขส. ได้ประสานขอความร่วมมือไปยังองค์การขนส่งมวลชนกรุงเทพ (ขสมก.) จัดรถโดยสารมารับผู้โดยสาร บริเวณชานชาลาขาเข้า เพื่อระบายผู้โดยสารไปยังสถานีรถไฟฟ้า BTS และเส้นทางอื่น ๆ รวมทั้งได้ประสาน จส.100 และ สวพ.91 ประชาสัมพันธ์แจ้งรถแท็กซี่เข้ามารับผู้โดยสาร เพื่ออำนวยความสะดวกและลดความแออัดบริเวณชานชาลาขาเข้าสถานีขนส่งผู้โดยสารกรุงเทพ (จตุจักร)
ในส่วนความปลอดภัย ได้กำชับให้ตรวจสภาพความพร้อมของรถโดยสารและ พนักงานขับรถ บขส. และรถร่วมฯ ก่อนปล่อยรถโดยสาร ออกจากสถานีขนส่งฯ และให้ปฏิบัติตามมาตรการป้องกันและควบคุมการแพร่ระบาดของโรคติดเชื้อไวรัส COVID-19 ของสาธารณสุขอย่างเคร่งครัด พร้อมใช้มาตรการ 4 พร้อม คือ สถานีพร้อม พนักงานพร้อม รถโดยสารพร้อม และการบริการพร้อม ในการอำนวยความสะดวกแก่ผู้ใช้บริการ นอกจากนี้ขอความร่วมมือผู้โดยสาร สวมหน้ากากอนามัยหรือหน้ากากผ้า ขณะใช้บริการที่สถานีขนส่ง และบนรถโดยสารตลอดการเดินทาง รวมทั้งให้ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการรถโดยสารสาธารณะและที่สถานีขนส่งผู้โดยสาร สอบถามข้อมูลการเดินทางเพิ่มเติมโทร Call Center 1490 เรียก บขส. ตลอด 24 ชั่วโมง
วันพฤหัสบดีที่ 1 กรกฎาคม 2564
ออมสินขยายความช่วยเหลือลูกหนี้สินเชื่อธุรกิจร้านอาหาร พักชำระเงินต้นและดอกเบี้ย 6 เดือน แจ้งเข้าร่วมมาตรการได้ถึง 23 ก.ค. นี้
จากสถานการณ์การแพร่ระบาดของ COVID-19 ที่มีแนวโน้มทวีความรุนแรง ธนาคารออมสินปรับเกณฑ์มาตรการยกเว้นการชำระเงินต้นและดอกเบี้ย เงินงวดเป็นศูนย์ ตลอด 6 เดือน โดยเปิดให้ผู้ประกอบการ SMEs ที่เป็นลูกหนี้สินเชื่อธุรกิจที่ได้นำเงินกู้ไปประกอบกิจการร้านอาหาร สา
นายวิทัย รัตนากร ผู้อำนวยการธนาคารออมสิน เปิดเผยว่า จากสถานการณ์การแพร่ระบาดของ COVID-19 ที่มีแนวโน้มทวีความรุนแรง รัฐจำเป็นต้องประกาศยกระดับมาตรการป้องกันและควบคุมการแพร่ระบาดที่เข้มข้นขึ้น โดยรัฐบาลและกระทรวงการคลังมอบนโยบายให้ธนาคารออมสิน ขยายความช่วยเหลือแก่ผู้ประกอบกิจการร้านอาหารที่ได้รับผลกระทบ ธนาคารจึงปรับเกณฑ์มาตรการยกเว้นการชำระเงินต้นและดอกเบี้ย เงินงวดเป็นศูนย์ ตลอด 6 เดือน โดยเปิดให้ผู้ประกอบการ SMEs ที่เป็นลูกหนี้สินเชื่อธุรกิจที่ได้นำเงินกู้ไปประกอบกิจการร้านอาหาร สามารถขอเข้าร่วมมาตรการนี้ได้ด้วย จากเดิมที่ให้สิทธิ์เฉพาะธุรกิจโรงแรม รีสอร์ต เกสต์เฮาส์ และเซอร์วิสอพาร์ตเมนท์
ทั้งนี้ ผู้ประกอบกิจการร้านอาหารและเครื่องดื่ม ที่เป็นลูกหนี้สินเชื่อธุรกิจธนาคารออมสิน วงเงินสินเชื่อรวมไม่เกิน 250 ล้านบาท และมีหนี้ค้างชำระไม่เกิน 90 วัน สามารถขอเข้าร่วมมาตรการฯ เพื่อรับสิทธิ์ยกเว้นการชำระเงินต้นและดอกเบี้ย มีผลตั้งแต่งวดเดือนกรกฎาคม - เดือนธันวาคม 2564 โดยแจ้งความประสงค์เข้าร่วมมาตรการได้ตั้งแต่บัดนี้ ที่สาขาธนาคารออมสิน หรือศูนย์สินเชื่อธุรกิจลูกค้า SMEs ที่ได้ติดต่อขอสินเชื่อไว้ หมดเขตแจ้งความประสงค์วันที่ 23 กรกฎาคม 2564
อนึ่ง ที่ผ่านมาธนาคารได้จัดทำมาตรการยกเว้นการชำระเงินต้นและดอกเบี้ยให้กับผู้ประกอบการ SMEs โรงแรม รีสอร์ต เกสต์เฮาส์ และเซอร์วิสอพาร์ตเมนต์ไปแล้วในช่วงก่อนหน้านี้ ซึ่งจะหมดเขตให้แจ้งความประสงค์เข้าร่วมมาตรการในวันที่ 23 กรกฎาคม 2564 เช่นเดียวกัน โดยธนาคารมีเป้าหมายเพื่อช่วยลดภาระค่าใช้จ่าย แก่ผู้ประกอบการ ให้สามารถประคับประคองธุรกิจจนกว่าสถานการณ์การแพร่ระบาดของ COVID-19 จะคลี่คลาย และกิจการกลับมามีรายได้อีกครั้ง
https://www.gsb.or.th/news/gsbpr34/
วันอังคารที่ 7 ธันวาคม 2564
หัวหน้าผู้ตรวจฯ ก.อุตฯ ร่วมพิธีวางศิลาฤกษ์แท่นฐานพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เข้าร่วมรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ณ อุทยานเฉลิมพระเกียรติฯ
หัวหน้าผู้ตรวจฯ ก.อุตฯ ร่วมพิธีวางศิลาฤกษ์แท่นฐานพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
วันนี้ (5 ธันวาคม 2564 ) นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เข้าร่วมรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินทรงประกอบพิธีวางศิลาฤกษ์แท่นฐานพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ อุทยานเฉลิมพระเกียรติพระบรมพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
.
.
#อุทยานเฉลิมพระเกียรติ
#ในหลวงรัชกาลที่9
#5ธันวา
#prindustry
วันอังคารที่ 24 พฤษภาคม 2565
รองผู้แทนทางการค้าสหรัฐฯ ชื่นชม รัฐบาลไทย  ที่ดูแลผู้ใช้แรงงานช่วงโควิดเป็นอย่างดี
รองผู้แทนทางการค้าสหรัฐฯ ชื่นชม รัฐบาลไทย  ที่ดูแลผู้ใช้แรงงานช่วงโควิดเป็นอย่างดี
วันที่23พฤษภาคม2565นายสุชาติชมกลิ่นรัฐมนตรีว่าการกระทรวงแรงงานให้การต้อนรับนางซาร่าห์เบียนคิAmbassador Sarah Bianchiรองผู้แทนการค้าสหรัฐอเมริกา(U.S.Trade Representative : USTR)และคณะเข้าเยี่ยมคารวะรัฐมนตรีว่าการกระทรวงแรงงานเนื่องในโอกาสเข้าร่วมการประชุมรัฐมนตรีการค้าเอเปคและหารือข้อราชการประเด็นการดำเนินนโยบายช่วยเหลือแรงงานในช่วงของการแพร่ระบาดของโรคโควิด-19และความคืบหน้าในการแก้ไขกฎหมายแรงงานสัมพันธ์และการพิจารณาให้สัตยาบันอนุสัญญาไอแอลโอฉบับที่87และ98โดยมีนายสุรชัยชัยตระกูลทองผู้ช่วยรัฐมนตรีประจำกระทรวงแรงงานนายสุเทพชิตยวงษ์เลขานุการรัฐมนตรีว่าการกระทรวงแรงงานนายสุทธิสุโกศลประจำสำนักเลขาธิการนายกรัฐมนตรีปฏิบัติหน้าที่ประจำกระทรวงแรงงานนางเธียรรัตน์นะวะมะวัฒน์โฆษกกระทรวงแรงงาน(ฝ่ายการเมือง)นายบุญชอบสุทธมนัสวงษ์ปลัดกระทรวงแรงงานพร้อมด้วยผู้บริหารระดับสูงกระทรวงแรงงานเข้าร่วมในครั้งนี้ณห้องจัตุมงคลชั้น6อาคารกระทรวงกระทรวงแรงงาน
นายสุชาติกล่าวว่ากระทรวงแรงงานมีความยินดีที่ได้ต้อนรับรองผู้แทนการค้าสหรัฐอเมริกาและคณะในโอกาสหารือแลกเปลี่ยนข้อคิดเห็นในประเด็นต่างๆที่มีความสนใจร่วมกันอันจะเป็นประโยชน์ต่อหุ้นส่วนทางการค้าในการขับเคลื่อนเศรษฐกิจระหว่างสองประเทศที่สำคัญในช่วงสถานการณ์โควิด-19ในช่วง2-3ปีที่ผ่านมากระทรวงแรงงานได้ขานรับนโยบายรัฐบาลซึ่งท่านพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมและท่านพล.อ.ประวิตรวงษ์สุวรรณรองนายกรัฐมนตรีได้มีความห่วงใยและสั่งการให้กระทรวงแรงงานดูแลแรงงานทุกคนเป็นอย่างดีทั้งแรงงานไทยและแรงงานต่างชาติที่เข้ามาทำงานในประเทศไทยให้ได้รับการดูแลเทียบเท่าแรงงานไทยทุกประการด้วยมาตรการต่างๆอาทิการบริหารจัดการแรงงานต่างด้าวการตรวจรักษาและกระจายวัคซีนให้กับผู้ประกันตนเพื่อป้องกันโควิด-19ในสถานที่ทำงานดำเนินโครงการFactory Sandbokตามหลักการเศรษฐศาสตร์ควบคู่สาธารณสุขเพื่อตรวจรักษาควบคุมดูแลและบูรณาการความร่วมมือระหว่างภาครัฐและเอกชนในการป้องกันโควิด-19ในสถานประกอบการเพื่อให้รักษาการจ้างงานและอุตสาหกรรมสามารถเดินหน้าต่อไปได้ซึ่งส่งผลให้ภาคส่งออกเติบโต
นายสุชาติกล่าวต่อว่ากระทรวงแรงงานยังได้เสนอร่างพ.ร.บ.ส่งเสริมการพัฒนาคุณภาพชีวิตและคุ้มครองแรงงานนอกระบบเพื่อยกระดับคุณภาพชีวิตที่ดีให้แก่แรงงานนอกระบบให้สามารถเข้าถึงสิทธิขั้นพื้นฐานในการประกอบอาชีพได้รับการคุ้มครองมีหลักประกันทางสังคมซึ่งขณะนี้ได้ผ่านความเห็นผ่านจากคณะรัฐมนตรีแล้วรวมทั้งการแก้ไขกฎหมายแรงงานสัมพันธ์และการพิจารณาให้สัตยาบันอนุสัญญาไอแอลโอฉบับที่87และ98เพื่อยกระดับมาตรฐานด้านแรงงานสัมพันธ์ให้สอดคล้องกับมาตรฐานILO
นางซาร่าห์เบียนคิAmbassador Sarah Bianchiรองผู้แทนการค้าสหรัฐอเมริกายังได้กล่าวชื่นชมนโยบายการช่วยเหลือเยียวยาแรงงานของรัฐบาลไทยและกระทรวงแรงงานในช่วงสถานการณ์การแพร่ระบาดของโควิด-19ที่ดำเนินการได้อย่างดีเยี่ยมรวมถึงการเป็นเจ้าภาพจัดการประชุมเอเปคในครั้งนี้ซึ่งจะเป็นผลดีที่ไทยและสหรัฐฯในการกระชับความสัมพันธ์ทางการค้าที่เป็นหุ้นส่วนมาอย่างยาวนานให้แน่นแฟ้นมากยิ่งขึ้นเนื่องจากทั้งสองประเทศเป็นคู่ค้าที่สำคัญระหว่างกันการหารือในวันนี้จะส่งผลให้เกิดความร่วมมือในการมีส่วนร่วมในการดำเนินการให้กฎหมายพ.ร.บ.แรงงานสัมพันธ์บรรลุวัตถุประสงค์ต่อไป
+++++++++++++++++++
กองเผยแพร่และประชาสัมพันธ์
23พฤษภาคม2565
วันอาทิตย์ที่ 12 ธันวาคม 2564
ธ.ก.ส.เดินหน้าโอนเงินประกันรายได้เกษตรกรชาวสวนยาง ระยะที่ 3
ธ.ก.ส.เริ่มจ่ายเงินตามโครงการประกันรายได้เกษตรกรชาวสวนยาง ระยะที่ 3 แก่เจ้าของสวนยางและคนกรีดยาง เพื่อสร้างความมั่นคงด้านรายได้และบรรเทาความเดือดร้อนจากปัญหาราคายางพาราตกต่ำ อันเนื่องจากภาวะเศรษฐกิจและการแพร่ระบาดของเชื้อไวรัสโควิด-19
ธ.ก.ส.เริ่มจ่ายเงินตามโครงการประกันรายได้เกษตรกรชาวสวนยาง ระยะที่ 3 แก่เจ้าของสวนยางและคนกรีดยาง เพื่อสร้างความมั่นคงด้านรายได้และบรรเทาความเดือดร้อนจากปัญหาราคายางพาราตกต่ำ อันเนื่องจากภาวะเศรษฐกิจและการแพร่ระบาดของเชื้อไวรัสโควิด-19 โดยประกันราคายางพาราแผ่นดิบ 60 บาท/กก. น้ำยางสด 57 บาท/กก. และยางก้อนถ้วย 23 บาท/กก.เป้าหมายเกษตรกร 1.88 ล้านราย วงเงินกว่า 9,700 ล้านบาท โดยโอนเงิน 2 งวดเข้าบัญชีเกษตรกรโดยตรงแล้วกว่า 381,000 ราย เป็นเงินกว่า 739ล้านบาท
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 30 พฤศจิกายน 2564ซึ่งเสนอโดยกระทรวงเกษตรและสหกรณ์และมติคณะกรรมการ ธ.ก.ส. เมื่อวันที่ 3ธันวาคม 2564เห็นชอบให้ ธ.ก.ส. ดำเนินโครงการประกันรายได้เกษตรกรชาวสวนยางระยะที่ 3 เพื่อให้เกษตรกรชาวสวนยางมีรายได้ที่แน่นอนจากการประกันรายได้ ช่วยบรรเทาความเดือดร้อนจากปัญหาราคายางตกต่ำอันเนื่องมากจากภาวะเศรษฐกิจถดถอยจากวิกฤตการแพร่ระบาดของเชื้อไวรัสโควิด-19 ปัญหาภัยธรรมชาติและช่วยสร้างความมั่นคงในอาชีพเป้าหมายเกษตรกร 1.88 ล้านรายพื้นที่สวนยางกว่า 19.16 ล้านไร่ วงเงินงบประมาณ 9,783.61 ล้านบาทโดยประกันรายได้ตามการผลิตแต่ละประเภท ได้แก่ ยางพาราแผ่นดิบคุณภาพดี ประกันราคา 60 บาท/กิโลกรัม น้ำยางสด (DRC 100%) ประกันราคา 57 บาท/กิโลกรัม และยางก้อนถ้วย (DRC 50%) ประกันราคา 23 บาท/กิโลกรัมกำหนดระยะเวลาประกันรายได้เป็นระยะเวลา 6 เดือน (เดือนตุลาคม 2564–มีนาคม 2565)โดย ธ.ก.ส. ได้เริ่มโอนเงินประกันรายได้ดังกล่าว สำหรับงวดเดือนตุลาคมถึงพฤศจิกายน 2564 ไปแล้วกว่า 739 ล้านบาท แก่เกษตรกรจำนวน 381,480 ราย
สำหรับหลักเกณฑ์การจ่ายเงินประกันรายได้ เกษตรกรชาวสวนยางต้องขึ้นทะเบียนและแจ้งข้อมูลพื้นที่การปลูกยางกับการยางแห่งประเทศไทย (กยท.)โดยเป็นสวนยางพาราอายุ 7 ปีขึ้นไป ที่เปิดกรีดแล้วรายละไม่เกิน 25 ไร่กำหนดปริมาณผลผลิตยางที่จะประกันรายได้ ผลผลิตยางแห้ง(DRC 100%) จำนวน 20 กิโลกรัม/ไร่/เดือน และผลผลิตยางก้อนถ้วย (DRC 50%) จำนวน 40 กิโลกรัม/ไร่/เดือน ทั้งนี้การยางแห่งประเทศไทยจะทำการตรวจสอบและรับรองสิทธิ์ พร้อมทั้งประมวลผล ส่งมายัง ธ.ก.ส. เพื่อให้โอนเงินเข้าบัญชีเกษตรกรโดยตรงซึ่งเงินค่าประกันรายได้ในแต่ละเดือน = (ราคายางที่ประกันรายได้-ราคาอ้างอิงการขาย)Xปริมาณผลผลิตยางตามเนื้อที่กรีดยางโดยแบ่งสัดส่วนรายได้ หากเจ้าของสวนกรีดเองจะได้รับส่วนต่างประกันรายได้ทั้งจำนวน กรณีจ้างกรีดยาง เจ้าของสวนยางจะได้ร้อยละ 60 และคนกรีดจะได้ร้อยละ 40 ของรายได้ทั้งหมด โดยมีการประกาศราคากลางอ้างอิงทุกเดือน และจะมีการจ่ายเงินเดือนละครั้ง ตั้งแต่บัดนี้ถึงเดือนกันยายน 2565ซึ่งเกษตรกรสามารถตรวจสอบการโอนเงินได้ผ่านทางแอปพลิเคชัน ธ.ก.ส. A-Mobile ตลอด 24 ชั่วโมง หรือที่ ธ.ก.ส. ทุกสาขาทั่วประเทศและกรณีที่เกษตรกรลูกค้าสมัครใช้บริการBAAC Connect จะได้รับข้อความแจ้งเตือนผ่าน LINE Official BAAC Family เมื่อเงินเข้าบัญชีของท่านแล้ว
วันจันทร์ที่ 11 กรกฎาคม 2565
สธ.ยังไม่สรุป BA.4/BA.5 รุนแรงขึ้น ประสาน รพ.ส่งตรวจมากขึ้นโดยเฉพาะกลุ่มอาการหนักหรือเสียชีวิต ย้ำยังต้องป้องกันตนเอง-ฉีดวัคซีน
กรมวิทยาศาสตร์การแพทย์ กระทรวงสาธารณสุข เผยสัดส่วนโอมิครอนสายพันธุ์ย่อย BA.4/BA.5 เพิ่มสูงขึ้น ส่วนความรุนแรงยังสรุปไม่ได้เช่นเดียวกับในต่างประเทศ แต่เบื้องต้นพบสัดส่วนในผู้ป่วยอาการหนักสูงกว่า BA.2 แต่ยังต้องเก็บข้อมูลเพิ่มเติม
กรมวิทยาศาสตร์การแพทย์ กระทรวงสาธารณสุข เผยสัดส่วนโอมิครอนสายพันธุ์ย่อยBA.4/BA.5 เพิ่มสูงขึ้น ส่วนความรุนแรงยังสรุปไม่ได้เช่นเดียวกับในต่างประเทศ แต่เบื้องต้นพบสัดส่วนในผู้ป่วยอาการหนักสูงกว่าBA.2 แต่ยังต้องเก็บข้อมูลเพิ่มเติม ประสานโรงพยาบาลสังกัดต่าง ๆ ส่งตรวจมากขึ้น ย้ำมาตรการป้องกันโรคสวมหน้ากาก ล้างมือ เลี่ยงไปสถานที่เสี่ยง และการฉีดวัคซีนเข็มกระตุ้นช่วยลดความรุนแรงของโรคได้
วันนี้ (11 กรกฎาคม 2565) ที่กระทรวงสาธารณสุข จ.นนทบุรี นพ.ศุภกิจ ศิริลักษณ์ อธิบดีกรมวิทยาศาสตร์การแพทย์พร้อมด้วย นพ.บัลลังก์ อุปพงษ์ รองอธิบดีกรมวิทยาศาสตร์การแพทย์ ดร.นพ.อาชวินทร์โรจนวิวัฒน์ ผู้อำนวยการสถาบันวิจัยวิทยาศาสตร์สาธารณสุข แถลงการเฝ้าระวังสายพันธุ์โควิด 19 ว่า จากการเฝ้าระวังช่วงวันที่ 2-8 กรกฎาคม 2565 จำนวน 570 ตัวอย่าง พบสายพันธุ์โอมิครอนBA.4/BA.5 รวมกันเกือบครึ่งหนึ่ง 280 ราย โดยยังพบสัดส่วนในผู้เดินทางจากต่างประเทศสูงทรงตัว 77-78% ราว 3 สัปดาห์ติดต่อกัน ส่วนในประเทศไทย พื้นที่ กทม.พบ BA.4/BA.5 เพิ่มขึ้นเรื่อย ๆ ในแต่ละสัปดาห์จาก 12% เป็น 50% 68% และ 72% ส่วนภูมิภาคค่อย ๆ เพิ่มขึ้นจาก 6% เป็น 17% และ 34% ตามลำดับ ถือว่าแพร่เร็วและจะเริ่มแซง BA.2 กับ BA.1 แต่ไม่ได้แซงเร็วมาก ส่วนเรื่องความรุนแรงนั้น ยังสรุปไม่ได้ชัดเจน แต่ข้อมูลพบว่าเจอสัดส่วนของBA.4/BA.5 ในผู้ป่วยอาการรุนแรงมากกว่าผู้ป่วยอาการไม่รุนแรง ทั้งใน กทม.และภูมิภาค แต่ตัวอย่างยังน้อยเกินไปต้องมีข้อมูลในระดับหลักร้อยตัวอย่างถึงจะทำให้ข้อมูลแม่นยำมากขึ้น
“พื้นที่ กทม.เก็บตัวอย่างผู้ที่อาการไม่รุนแรง 164 ราย เป็นBA.4/BA.5 ประมาณ 72% ผู้ที่อาการรุนแรง ปอดอักเสบ ใส่ท่อช่วยหายใจ หรือเสียชีวิตมี 13 ราย เป็น BA.4/BA.5 ประมาณ 77% ขณะที่ภูมิภาคผู้ป่วยอาการไม่รุนแรง 309 ราย เจอ BA.4/BA.5 รวม 33% ผู้ที่อาการรุนแรง 45 ราย เจอ BA.4/BA.5 สัดส่วน 46% จึงมีข้อสังเกตเบื้องต้นว่า น่าจะมีความรุนแรงกว่า BA.2 แต่ข้อมูลยังไม่มากพอ เช่นเดียวกับในต่างประเทศ ทั้งองค์การอนามัยโลกหรืออังกฤษก็ยังไม่สรุปเรื่องนี้ชัดเจน อย่างไรก็ตามจากข้อมูลของญี่ปุ่น พบว่า BA.4/BA.5 ดื้อต่อภูมิคุ้มกันและแพร่กระจายเร็วในเซลล์ปอดของมนุษย์มากกว่า BA.2 ผลการทดลองในหนู พบว่า BA.4/BA.5 ทำให้หนูทดลองป่วยหนักกว่า BA.2 ดังนั้น จึงได้ประสานให้โรงพยาบาลสังกัดต่าง ๆ ส่งตัวอย่างมาตรวจมากขึ้นโดยเฉพาะกลุ่มอาการหนักหรือเสียชีวิต รวมถึงข้อมูลของผู้ป่วยด้วย เช่น ประวัติการรับวัคซีน โรคประจำตัว รักษามานานเท่าไรเพื่อใช้ในการวิเคราะห์ข้อมูล” นพ.ศุภกิจกล่าว
นพ.ศุภกิจกล่าวว่า ขอให้ประชาชนยังเน้นมาตรการส่วนบุคคล ใส่หน้ากาก ล้างมือ เว้นระยะห่าง หลีกเลี่ยงกิจกรรมเสี่ยง ซึ่งหากBA.4/BA.5 มีความรุนแรงจริง จะทำให้มีผู้ป่วยอาการหนักมากขึ้นในอนาคตและอาจกระทบกับยาหรือเตียงได้ จึงต้องช่วยกันหยุดแพร่กระจายเชื้อ รวมถึงฉีดวัคซีนเข็มกระตุ้นตามคำแนะนำ จะช่วยป้องกันอาการรุนแรงและเสียชีวิต นอกจากนี้ สัปดาห์หน้าจะนำข้อมูลผลการศึกษาภูมิคุ้มกันจากวัคซีนสูตรต่าง ๆ ที่ทดลองกับ BA.5 ว่ามีประสิทธิผลเป็นอย่างไร
************************************** 11 กรกฎาคม 2565